01.10.2024

Umsögn Bergrisans bs. vegna draga að nýrri reglugerð um framlög Jöfnunarsjóðs vegna þjónustu við fatlað fólk

Sveitarfélögin Hveragerðisbær, Sveitarfélagið Ölfus, Grímsnes- og Grafningshreppur, Sveitarfélagið Árborg, Flóahreppur, Bláskógabyggð, Hrunamannahreppur, Skeiða- og Gnúpverjahreppur, Ásahreppur, Rangárþing ytra, Rangárþing eystra, Skaftárhreppur og Mýrdalshreppur reka byggðasamlagið Bergrisann um málefni fatlaðs fólks.

Almennt

Aðildarsveitarfélögin fela byggðasamlaginu skipulag og framkvæmd þjónustu við fatlað fólk á starfssvæðum aðildarsveitarfélaganna, í samræmi við lög nr. 38/2018 um þjónustu við fatlað fólk með langvarandi stuðningsþarfir, með síðari breytingum.

Frá því að yfirfærsla á þjónustu við fatlað fólk átti sér stað frá ríki til sveitarfélaga árið 2011 hefur orðið mikil framþróun í málefnum fatlaðs fólks. Framþróun fylgja tækifæri en jafnframt miklar áskoranir, þá helst áskoranir er tengjast rekstri og þróun þjónustu. Í desember 2023 undirrituðu ríki og sveitarfélög samkomlag um breytingu á fjárhagsramma þjónustu sveitarfélaga við fatlað fólk og var það skref í þá átt að gera sveitarfélögum kleift að halda áfram að byggja upp þjónustu fyrir fatlað fólk.

Meðal aðgerða í áðurnefndu samkomulagi var að hætta úthlutun á grundvelli raunkostnaðar til hliðar við almenna úthlutun á grundvelli stuðningsþarfa. Í drögum að reglugerð um framlög Jöfnunarsjóðs sveitarfélaga vegna þjónustu við fatlað fólk leggur innviðaráðuneyti til tvær leiðir að því markmiði.

Í tillögu A er gert ráð fyrir því að ekki verði heimilt að greiða framlög vegna notenda, eldri en sjö ára, sem ekki hafa fengið samræmt mat stuðningsþarfar.

Í tillögu B er gert ráð fyrir því að heimilt verði að greiða framlög vegna notenda eldri en sjö ára sem ekki hafa fengið samræmt mat stuðningsþarfa en ber þá að miða stuðningsþörf þeirra við flokk fimm.

Verði ráðist í þær reglugerðarbreytingar að hætta úthlutun á grundvelli raunkostnaðar til hliðar við almenna úthlutun á grundvelli stuðningsþarfar leggur Bergrisinn til leið B. Með þeirri tillögu er tekið ákveðið milliskref sem Bergrisinn telur mikilvægt í stað þess að ganga alla leið og greiða ekkert framlag með þeim aðilum sem ekki hafa fengið samræmt mat á stuðningsþörf. Bergrisinn styður þó að áfram verði stefnt að því að samræmt mat nái til allra notenda en að það verði gert að nokkrum árum liðnum.

Innviðaframlag

Í drögum að reglugerð Jöfnunarsjóðs sveitarfélaga um framlög vegna þjónustu við fatlað fólk er lagt til að breyta núverandi fyrirkomulagi þannig að ráðgjafarnefnd verði veitt heimild til að setja sérstakar verklagsreglur um úthlutun framlaga samkvæmt lið c. 1. mgr. 3.gr. Bergrisinn bendir á að ákvæðið er tilkomið og gegnir tilgangi hjá þjónustusvæðum sem þurfa að veita þjónustu á stóru landsvæði en þrettán sveitarfélög eru sameinuð um málaflokkinn undir hatti byggðasamlagsins og fimm þjónustusvæða. Einstaklingar eru þjónustaðir hjá öllum sveitarfélögunum þrettán og er nú formlega hafin vegferð við uppbyggingu úrræða á svæðinu og miðast sú uppbygging við að öll þjónustusvæði hafi sértækann íbúðakjarna og um leið sértæka þjónustu. Innviðaframlag kemur til móts við það að hægt sé að veita sértæka þjónustu á svo dreifbýlu svæði þar sem ekki er möguleiki á að ná fram hagkvæmni með sama hætti og á þéttbýlli stöðum.

Íris Ellertsdóttir, verkefnastjóri Bergrisans bs.

Bjarki R. Kristjánsson, skrifstofustjóri Bergrisans bs.

Jóhanna M. Einarsdóttir, Ráðgjafaþroskaþjálfi Bergrisans bs.